Þann 30. maí ætlar Jón Jónsson að stíga á svið í Eldborgarsal Hörpu til að fagna 10 ára starfsafmæli sínu sem tónlistarmaður . Öllu verður til tjaldað svo upplifunin verði ógleymanleg bæði fyrir afmælisdrenginn sjálfan sem og aðra viðstadda . Jón mun njóta fulltingis okkar fremsta tónlistarfólks til að flytja lögin í sinni stærstu mynd undir styrkri stjórn Ara Braga Kárasonar . Á þessum 10 árum hefur Jón sent frá sér lög á borð við When You’re Around , Sooner or Later , All , You , I , Ljúft að vera til , Gefðu allt sem þú átt , Þegar ég sá þig fyrst , Á sama tíma , á sama stað og Með þér . Ásamt því að spila á alls kyns uppákomum , stórum og smáum , hefur Jón fengið tækifæri í sjónvarpi og leikhúsi , talsett teiknimyndir og haldið fyrirlestra fyrir ungt fólk um land allt . „ Ég hef notið þeirra forréttinda að eiga traustan hlustendahóp sem hefur mætt vel á tónleika hjá mér í gegnum tíðina . Sá hópur er betur þekktur sem True JJ Fans og stóla ég á að þau mæti í Hörpu og láti vel í sér heyra , “ segir Jón Jónsson aðspurður um afmælisviðburðinn . Það er ljóst að hafir þú einhvern tímann staðið þig að því að syngja með einhverjum laga Jóns í gegnum tíðina þá verður þú einfaldlega að taka daginn frá og taka þátt í veisluhöldunum .